เปิดทางโบรกเกอร์ตั้งโต๊ะรับแลกเงิน
เปิดบริการเฉพาะลูกค้าในมี.ค. ธปท.ยังกั๊กซื้อขายเงินล่วงหน้า
23 ม.ค. 2555

เปิดบริการเฉพาะลูกค้าในมี.ค. ธปท.ยังกั๊กซื้อขายเงินล่วงหน้า
ธปท.เร่งมือเปิดให้บริษัทหลักทรัพย์ซื้อขายเงินตราต่างประเทศได้ มี.ค.-เม.ย.นี้
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวว่า ก่อนจะมีการปรับคณะรัฐมนตรี (ครม.) 1 วัน ได้เข้าหารือกับนายธีระชัย ภูวนาถนรานุบาล อดีต รมว.คลัง นายธีระชัยได้ขอให้เร่งรัดการเปิดเสรีสถาบันการเงินเพื่อให้สถาบันการเงินต่างประเทศเข้ามาแข่งขันในธุรกิจธนาคารพาณิชย์ในตลาดไทยได้เร็วขึ้น และการอนุญาตให้บริษัทหลักทรัพย์ (บล.) สามารถทำธุรกรรมแลกเปลี่ยนเงินตราต่างประเทศได้
นอกจากนี้ ยังจะพิจารณาอนุมัติให้มีการซื้อขายสัญญาซื้อขายเงินตราต่างประเทศในตลาดล่วงหน้าได้เพื่ออำนวยความสะดวกในการลงทุนในตลาดทุนและตลาดซื้อขายล่วงหน้าได้มากขึ้น
“คุณธีระชัยได้ฝากให้ดำเนินการเรื่องเหล่านี้อย่างต่อเนื่องเพื่อให้เกิดความสะดวกในการค้า การลงทุน ซึ่งผมได้รายงานไปแล้วว่า ธปท.มีแผนจะดำเนินการทุกเรื่องไว้แล้วเพื่อจะได้เร่งดำเนินการให้ต่อเนื่อง เพราะเรื่องดังกล่าวไม่ได้มีปัญหาในการปฏิบัติแต่อย่างใด และสถาบันการเงินก็พร้อมแล้ว ทุกอย่างเป็นไปตามแผนงาน” นายประสาร กล่าว
ด้านนางผ่องเพ็ญ เรืองวีรยุทธ ผู้ช่วยผู้ว่าการสายตลาดการเงิน ธปท. กล่าวว่า การอนุญาตให้ บล.ทำธุรกรรมแลกเปลี่ยนเงินตราต่างประเทศได้นั้น ธปท.คาดว่าจะสามารถอนุญาตให้ดำเนินการได้ในช่วงเดือน มี.ค.-เม.ย. 2555 โดยจะอนุญาตให้ บล.สามารถทำได้เฉพาะธุรกรรมที่เป็นของลูกค้า บล.เท่านั้น เพื่อเป็นการอำนวยความสะดวกในเรื่องการลงทุนแก่ลูกค้าของ บล. แต่ยังไม่ได้เปิดให้ทำธุรกรรมซื้อขายอัตราตราแลกเปลี่ยนเงินตราต่างประเทศได้อย่างเต็มรูปแบบแต่อย่างใด ส่วนการเปิดให้มีการซื้อขายสัญญาซื้อขายเงินตราต่างประเทศในตลาดล่วงหน้านั้น ได้ทยอยเริ่มดำเนินการไปบ้างแล้ว
นายประสาร กล่าวเพิ่มเติมอีกว่า ในการหารือกับอดีต รมว.คลัง นั้นไม่ได้มีการหารือในเรื่องการเก็บเงินนำส่งจากธนาคารพาณิชย์เพื่อนำไปใช้ชำระหนี้กองทุนเพื่อการฟื้นฟูและพัฒนาระบบสถาบันการเงินแต่อย่างใด เนื่องจากเรื่องดังกล่าวยังไม่มีความคืบหน้าอะไร และ ธปท.ยังไม่ได้ข้อสรุปร่วมกับธนาคารพาณิชย์
นายประสาร ยังยอมรับอีกว่า ในการประชุมคณะกรรมการกองทุนเพื่อการฟื้นฟูฯ เมื่อวันที่ 18 ม.ค.ที่ผ่านมา ยังไม่ได้ข้อสรุปและมี ความคืบหน้าอะไร เพราะบอร์ดกองทุนเพื่อการฟื้นฟูฯ ยังไม่เคยเห็นร่างพระราชกำหนด (พ.ร.ก.) ฉบับสุดท้ายหลังจากที่มีการแก้ไข และผ่านการพิจารณาของ ครม. เมื่อวันที่ 10 ม.ค.ที่ผ่านมา ว่าเป็นไปตามที่ได้เคยหารือกับ ธปท.หรือไม่ ทำให้การประชุมทำได้เพียงแค่การรายงานถึงความคืบหน้าการออก พ.ร.ก.ปรับปรุงการบริหารหนี้เงินกู้ของกระทรวงการคลังเพื่อช่วยเหลือกองทุนเพื่อการฟื้นฟูฯ ที่ยังไม่มี ความคืบหน้า คณะกรรมการจึงทำได้เพียงรอให้ พ.ร.ก.มีผลบังคับใช้ก่อนแล้วค่อยมาวางแผนการทำงานอีกครั้ง ขณะเดียวกันก็จะได้รอความคืบหน้าจากทางธนาคารพาณิชย์ตอบกลับมาด้วย